РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ГРАД НОВИ САД

**ГРАДСКА УПРАВА ЗА ИНСПЕКЦИЈСКЕ ПОСЛОВЕ**

Број: XIV-021-1/2022-111

Дана: 26.01.2022. године

Н О В И С А Д

Градска управа за инспекцијске послове Града Новог Сада, на основу члана 37. Закона о комуналној милицији („Службени гласник РС“, број 49/2019) и члана 36. Одлуке о Градским управама Града Новог Сада („Службени лист Града Новог Сада“, бр. 52/2008, 55/2009, 11/2010, 39/2010, 60/2010, 69/2013, 70/2016, 54/2020 и 58/2021), оглашава,

**ЈАВНИ ПОЗИВ**

**ЗА ИЗБОР КАНДИДАТА ЗА ЗАКЉУЧЕЊЊЕ УГОВОРА О СТРУЧНОМ ОСПОСОБЉАВАЊУ ЗА ОБАВЉАЊЕ ПОСЛОВА КОМУНАЛНОГ МИЛИЦИОНАРА**

ОПШТИ УСЛОВИ:

- да је пунолетан држављанин Републике Србије;

- да има прописано образовање

- да није правоснажно осуђиван на безусловну казну затвора од најмање шест месеци

- да му раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа.

ПОСЕБНИ УСЛОВИ:

1) има психофизичку способност потребну за обављање послова комуналне милиције;

2) не постоје безбедносне сметње за обављање послова комуналних милиционара;

3) има стечено најмање средње образовање у четворогодишњем трајању и најмање једну годину радног искуства у струци

4) да је незапослено лице

Број кандидата са којима се закључује уговор о стручном оспособљавању за обављање послова комуналног милиционара- 18

Са кандидатима који буду изабрани, закључује се уговор о стручном оспособљавању за обављање послова комуналног милиционара и исти се упућују на стручно оспособљавање и обуку о трошку Градске управе Града Новог Сада.

После обављене стручне обуке, кандидати су у обавези да полажу испит за обављање послова и примену овлашћења комуналног милиционара, након чега добијају сертификат.

**Рок за подношење пријава је 15 дана, од дана објављивања јавног позива у дневном листу „Дневник“ и интернет презентацији Града Новог Сада.**

Уз пријаву са биографијом, кандидат доставља, у оригиналу или овереној фотокопији: Уверење о држављанству Републике Србије (не старији од шест месеци); Извод из матичне књиге рођених; Доказ о завршеној средњој школи у четворогодишњем трајању; Исправе којима се доказује радно искуство у струци

(потврде, решења, уговори о раду и други акти из којих се види на којим пословим, са којом стручном спремом и у ком периоду је стечено радно искуство); Лекарско уверење о поседовању психофизичких способности потребних за обављање послова комуналне милиције, издату од Завода за здравствену заштиту радника МУП-а (Београд, ул. Дурмиторска бр.9); Уверење Основног и Вишег суда да против кандидата није покренута истрага и да није подигнута оптужница; Доказ да кандидату раније није престао радни однос у државном или другом органу због теже повреде дужности (само за оне кандидате који су били у радном односу у државном, односно у другом органу); Уверење са евиденције Националне службе за запошљавање ( издато након објављивања јавног позива) на следећу адресу:

Градска управа за инспекцијске послове Града Новог Сада, Димитрија Туцовића број 3, са назнаком „Јавни позив за избор кандидата за закључење уговора о стручном оспособљавању за обављање послова комуналног милиционара“.

Неблаговремене и непотпуне пријаве неће се разматрати.

Напомена: Одредбом члана 9. и члана 103. Закона о општем управном поступку ( „Службени гласник РС“, број 18/16 и 95/2018-аутентично тумачење) прописано је између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Документи о чињеницама о којима се води службена евиденција су: уверење о држављанству и извод из матичне књиге рођених.

Потребно је да учесник јавног позива, уз наведене доказе, достави изјаву којом се опредељује за једну од могућности, да орган прибави податке о којима се води службена евиденција или ће то кандидат учинити сам.

Са кандидатима чије су пријаве комплетне и уз које су приложени сви потребни докази Комисија, образована решењем начелника Градске управе, извршиће усмену проверу знања из области Закона о комуналној милицији и вештиу комуникације, те ће се на основу вредновања наведених провера извршити избор кандидата са којима ће се закључити уговор о стручном оспособљавању.

Кандидатима који нису изабрани, биће достављено писано обавештење.

Провера знања и вештина биће спроведена у просторијама Градске управе за инспекцијске послове, ул. Димитрија Туцовића бр. 3 у Новом Саду, с тим што ће кандидати о датуму и времену бити обавештени на контакте (бројеве телефона) које наведу у својим пријавама.

**В.Д. НАЧЕЛНИКА**

***Мирослав Лакетић***